Folketing
2005-05-13

Så må jeg sige, at hr. Hedeboe måske ikke har hørt helt efter, hvad jeg har sagt, eller også har jeg ikke sagt det tydeligt nok. Jeg har her fra talerstolen tidligere sagt, og jeg har også så sent som for 3-4 minutter siden svaret hr. Martin Lidegaard, at vi er interesseret i, at man går ind og følger tæt, hvad der sker i Tyskland. Men vi mener ikke, at man på de – hvad? – 4 måneder, hvor det tyske Mautsystem har fungeret, har erfaringer nok til, at vi kan sige: Jamen fint nok, så køber vi bare den tyske model. Og det er den tyske model, der lægges op til her. Så selv om man under udvalgsbehandlingen skulle blive enige om, at man kunne lave noget, der var provenuneutralt, stemmer vi ikke ja til forslaget, for vi mener ikke, at de problemstillinger, man har i Tyskland, er analyseret nok. Jeg nævnte problematikken med sivetrafikken, som kører på parallelvejene, som bestemt ikke er bygget til den tunge lastbiltrafik, og det er et problem, som man ikke bare kender nu fra Tyskland i forbindelse med Maut’en, men som man også meget tydeligt så, da man lavede betalingsmotorveje i Frankrig for mange år siden.